Jussi Halla-ahon mukaan ’kyllä se aika on mennyt’.

Perussuomalaisten puheenjohtaja Jussi Halla-aho sanoo, että kansanedustaja Jussi Niinistö (sin.) ei voi palata vanhaan puolueeseensa perussuomalaisiin. Halla-ahon vastaus Verkkouutisten esittämään kysymykseen ei jätä tulkinnanvaraa:

– Ei. Ihan yksiselitteisesti ei, hän toteaa Strasbourgissa EU-parlamentin täysistunnon tauolla.

Jussi Niinistö piti lauantain Iltalehdessä mahdollisena, että hän palaa perussuomalaisiin eduskuntavaalien jälkeen. Hän erosi puolueesta ja siirtyi sinisiin kesällä 2017, kun perussuomalaiset hajosi.

Halla-ahon mielestä Niinistön pohdinnat ovat sinisten vaalitemppu.

– Siniset yrittävät madaltaa kynnystä äänestää heidän ainoaa potentiaalista läpimenijäänsä Uudellamaalla antamalla ymmärtää, että voi samanaikaisesti äänestää sekä perussuomalaisia että Jussi Niinistöä. Kyllä se aika on mennyt kun ovi on ollut auki tähän suuntaan.

Halla-ahon mukaan Niinistö sinisiin loikanneista ainoa, joka nauttii henkilönä ”jonkinlaista arvostusta” perussuomalaisissa.

– Mutta ei sellaista optiota ole että hän voisi sinisten listalta valituksi tultuaan liittyä perussuomalaisten eduskuntaryhmään.